A TANÁCS HATÁROZATA
(2004. december 7.)
az Egyesült Királyságnak a tagállamok forgalmi adóra vonatkozó jogszabályainak összehangolásáról szóló 77/388/EGK hatodik tanácsi irányelv 6. és 17. cikkétől eltérő intézkedés alkalmazására való felhatalmazásáról szóló 98/189/EK határozat 3. cikkének módosításáról
(2004/855/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a tagállamok forgalmi adókkal kapcsolatos jogszabályainak összehangolásáról szóló, 1977. május 17-i 77/388/EGK hatodik tanácsi irányelvre (1) - közös hozzáadottértékadó-rendszer: egységes adóalap-megállapítás - és különösen annak 27. cikke (1) bekezdésére,
tekintettel a Bizottság javaslatára,
mivel:
(1)
A 77/388/EGK irányelv 27. cikke (1) bekezdése értelmében a Tanács a Bizottság javaslatára egyhangúlag minden tagállamot felhatalmazhat arra, hogy ezen irányelvtől eltérő különös intézkedéseket vezessen be az adókivetés egyszerűsítésére vagy az adókijátszások és adókikerülések megakadályozására.
(2)
A Tanács 95/252/EK (2) és 98/198/EK (3) határozatával felhatalmazta az Egyesült Királyságot arra, hogy a 77/388/EGK irányelv 6. és 17. cikkétől eltérő intézkedést alkalmazzon.
(3)
Az Egyesült Királyság kormánya a Bizottság Főtitkárságánál 2004. június 14-én nyilvántartásba vett levélben, melyet ezt követően 2004. július 7-én minden tagállamnak továbbítottak, kérelmezte a fenti eltérés meghosszabbítását.
(4)
A jelenlegi eltérés lehetővé teszi az Egyesült Királyság számára, hogy 50 %-ra korlátozza a bérlő vagy a lízingelő azon jogát, hogy a szolgálati személygépkocsi bérlése vagy lízingelése költségeiből bemeneti adót (input tax) vonjon le a személygépkocsi személyes célokra történő felhasználásakor. Lehetővé teszi továbbá az Egyesült Királyság számára, hogy ne ellenszolgáltatás fejében nyújtandó szolgáltatásnyújtásnak tekintse egy adóalany által üzleti célból bérelt vagy lízingelt személygépkocsi magáncélra való felhasználását. Az eltérés megszünteti annak szükségességét, hogy a bérlő/lízingelő a szolgálati személygépkocsi magáncélra való felhasználásának mérföldteljesítményéről feljegyzést vezessen, és hogy minden egyes személygépkocsi esetében bejelentse a magáncélú mérföldteljesítménye után fizetendő adót. Ennél fogva ez egy egyszerűsítő intézkedés, de egyben a hibás nyilvántartás-vezetés általi visszaélések körét is csökkenti.
(5)
Azok a jogszabályi és ténybeli körülmények, melyek indokolták az eredeti eltérés alkalmazására történő felhatalmazást, nem változtak, és továbbra is fennállnak.
(6)
A 77/388/EGK irányelvnek a HÉA-levonási jog szigorítása tekintetében történő módosítására irányuló bizottsági javaslatok fényében helyénvaló meghosszabbítani a felhatalmazás időszakát mindaddig, amíg a módosító irányelv hatályba nem lép. Mindamellett, ez a felhatalmazás legkésőbb 2007. december 31-én lejár, még akkor is, ha az irányelv ezen időpontig nem lépett hatályba, így annak lejártakor az eltérés szükségessége a Tanácsban az említett irányelvről a jövőben folytatott viták tükrében mérhető fel.
(7)
A meghosszabbítás semmiféle negatív hatással sincs a Közösség saját forrásainak HÉÁ-ból származó részére,
ELFOGADTA EZT A HATÁROZATOT:
1. cikk
A 98/198/EK határozat 3. cikke helyébe a következő szöveg lép:
„3. cikk
E felhatalmazás azon a napon - de legkésőbb 2007. december 31-én - veszti hatályát, amikor hatályba lépnek azok a közösségi szabályok, melyek meghatározzák azokat a gépesített közúti járművekkel kapcsolatos kiadásokat, amelyekből nem vonható le a hozzáadottérték-adó teljes összege.”
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2004. december 7-én.